Document ID: 32005D0334

NÕUKOGU OTSUS,
18. jaanuar 2005,
millega tehakse Euroopa Ühenduse asutamislepingu artikli 104 lõike 8 kohaselt kindlaks, kas Kreeka Vabariik on asutamislepingu artikli 104 lõike 7 kohaselt antud nõukogu soovitustele tõhusate meetmetega reageerinud
(2005/334/EÜ)
EUROOPA LIIDU NÕUKOGU,
võttes arvesse Euroopa Ühenduse asutamislepingut, eelkõige selle artikli 104 lõiget 8,
võttes arvesse komisjoni soovitust,
ning arvestades järgmist:
(1)
Vastavalt asutamislepingu artiklile 104 peavad liikmesriigid hoiduma ülemäärasest valitsemissektori eelarvepuudujäägist.
(2)
Stabiilsuse ja kasvu pakti eesmärgiks on usaldusväärne finantshaldus kui vahend hindade stabiilsust ning tugevat ja püsivat majanduskasvu soodustavate tingimuste tagamiseks, mille tulemusel luuakse uusi töökohti. Stabiilsuse ja kasvu pakt sisaldab nõukogu 7. juuli 1997. aasta määrust (EÜ) nr 1467/97 ülemäärase eelarvepuudujäägi menetluse rakendamise kiirendamise ja selgitamise kohta, (1) ülemäärase eelarvepuudujäägi menetlus on sätestatud asutamislepingu artiklis 104 eesmärgiga soodustada valitsemissektori ülemäärase eelarvepuudujäägi viivitamatut korrigeerimist.
(3)
17. juuni 1997. aasta Amsterdamis kokku tulnud Euroopa Ülemkogu resolutsioonis stabiilsuse ja kasvu pakti kohta (2) kutsutakse kõiki osapooli, st liikmesriike, nõukogu ja komisjoni, üles rakendama asutamislepingut ning stabiilsuse ja kasvu pakti rangelt ja õigeaegselt.
(4)
5. juuli 2004. aasta otsusega 2004/917/EÜ (3) otsustas nõukogu kooskõlas asutamislepingu artikli 104 lõikega 6, et Kreekas on ülemäärane eelarvepuudujääk.
(5)
Kooskõlas asutamislepingu artikli 104 lõikega 7 ja määruse (EÜ) nr 1467/97 artikli 3 lõikega 4 võttis nõukogu vastu soovituse, milles nähti ette, et Kreeka valitsus peab 5. novembriks 2004 võtma meetmed ülemäärase eelarvepuudujäägi likvideerimiseks hiljemalt 2005. aastal. Samas soovituses soovitas nõukogu Kreeka Vabariigil likvideerida olemasolev ülemäärane eelarvepuudujääk võimalikult kiiresti ja hiljemalt 2005. aastaks ning võtta olukorra parandamiseks peamiselt struktuurilisi meetmeid 2004. ja 2005. aasta peale kokku vähemalt 1 % ulatuses SKTst, soovitavalt jagades kulud nende kahe aasta peale võrdselt. Lisaks soovitas nõukogu, et Kreeka Vabariik peaks tagama, et riigi koguvõla suhe piisavalt väheneb ja saavutab rahuldava kiirusega kontrollväärtuse taseme, pöörates samal ajal erilist tähelepanu peale netolaenude muudele teguritele, mis aitavad kaasa võlataseme muutusele. Lõpuks soovitas nõukogu Kreeka Vabariigil kiirkorras likvideerida ka tõsised puudujäägid eelarvestatistikas, parandades valitsemissektori üldiste andmete kogumist ja töötlemist.
(6)
Otsustades selle üle, kas asutamislepingu artikli 104 lõike 7 kohastele soovitustele on reageeritud tõhusate meetmetega, rajab oma otsuse nõukogu kooskõlas määruse (EÜ) nr 1467/97 artikli 4 lõikega 2 asjaomase liikmesriigi valitsuse avalikult teatavaks tehtud otsustele.
(7)
Hinnates avalikult teatavaks tehtud otsuseid, mille Kreeka Vabariik on vastu võtnud alates nõukogu soovituse esitamisest vastavalt asutamislepingu artikli 104 lõikele 7 kuni soovituses osutatud tähtpäevani, on võimalik järeldada järgmist:
-
vaatamata 2004. aastaks kehtestatud tõkestavatele meetmetele, on fiskaalpoliitika olnud vastupidiselt nõukogu nõudele selgelt ekspansiivne. Osaliselt põhjustas seda andmete statistiline kontrollimine, mis viidi läbi koostöös Eurostatiga ESA 95 arvepidamise süsteemi nõuetekohaseks kohaldamiseks, ja kulude ületamine seoses olümpiamängude korraldamisega, nagu ka kulude ületamine muudes kuluartiklites ning puudujäägid teatavates tuluartiklites, mida ei kalkuleeritud 2004. aasta eelarves õigesti;
-
2005. aastaks kehtestatud eelarvemeetmed, mis küll ulatuvad 2004. aasta kõrvalekallete korvamiseks ettenähtust kaugemale, ei pruugi tagada valitsemissektori eelarvepuudujäägi toomist alla 3 % SKTst 2005. aastal;
-
mitte ainult üldise riigi koguvõla suhe SKTsse ei lange piisava kiirusega, vaid ka 2004. aastaks kavandatud ulatuslik võlakoormust mõjutavate tegurite korrigeerimine näitab, et Kreeka valitsus ei ole rakendanud vajalikul tasemel tõhusaid erakorralisi meetmeid, aidates sel moel kaasa võlgnevuse suurenemisele;
-
Kreeka Vabariik on parandanud eelarveandmete kogumist ja töötlemist, eriti sõjavarustusele tehtud kulutuste, intressimaksete ja sotsiaalkindlustusmaksetega seotud teabe puhul. Edasised tihedas koostöös Eurostatiga võetavad sammud tagavad viivitamatu ja nõuetekohase üldiste valitsemissektori andmete edastamise, mida nõutakse olemasolevas õiguslikus raamistikus.
(8)
Vastavalt asutamislepingu artikli 104 lõikele 8 võib nõukogu otsustada soovituse avalikustada, kui ta teeb kindlaks, et tema asutamislepingu artikli 104 lõike 7 kohasele soovitusele ei ole tõhusate meetmetega reageeritud. Kreeka Vabariik avalikustas nimetatud soovituse juba 2004. aasta juulis kooskõlas Euroopa Ülemkogu resolutsiooniga stabiilsuse ja kasvu pakti kohta,
ON VASTU VÕTNUD JÄRGMISE OTSUSE:
Artikkel 1
Kreeka Vabariik ei ole nõukogu 5. juuli 2004. aasta soovitusele soovituses sätestatud ajavahemiku jooksul tõhusate meetmetega reageerinud.
Artikkel 2
Käesolev otsus on adresseeritud Kreeka Vabariigile.
Brüssel, 18. jaanuar 2005

Labels: 2
18